Les persones titulars de les plantes que tractin dejeccions ramaderes, soles o barrejades amb altres materials orgànics, en què els productes resultants del tractament s'apliquin directament al sòl, han de disposar d'un pla de gestió agrària elaborat mitjançant l'aplicació web GDN, dels productes obtinguts, informat per la direcció general competent en matèria d'agricultura i ramaderia i han de tenir en compte les condicions d'aplicació que aquest estableixi segons la naturalesa del material, així com les condicions sobre la gestió que estableixi l'Agència de Residus de Catalunya.
S'exclouen d'aquest règim els supòsits en què la totalitat dels productes obtinguts es comercialitzin com a productes fertilitzants en el marc del Reial Decret 506/2013, sobre productes fertilitzants, o són emprats com a matèria primera per a la fabricació de fertilitzants o van a una instal·lació de gestió de residus, cas en el qual s'ha de fer constar en el llibre de registre corresponent.
Pla de gestió agrària, que ha de contenir la següent informació:
En cas de tractar dejeccions ramaderes: identificació de les explotacions ramaderes d'on provindran les dejeccions, indicant-ne les quantitats en volum i nitrogen.
Descripció de la resta dels materials que tracta la instal·lació, indicant-ne quantitats en volum i en nitrogen.
Cal tenir en compte que si el producte resultant té una destinació agrària, els materials orgànics utilitzats han de satisfer per si mateixos, abans de ser barrejats, els requisits normatius d'aptitud agronòmica per a la seva utilització agrícola.
Descripció de tots els tractaments, indicant rendiments i quantitats esperades.
Descripció dels diferents subproductes obtinguts a la instal·lació (digestats, fracció sòlida i líquida de digestats, fraccions resultants d'un tractament NDN...), i els diferents tractaments que poden rebre (exemple: separació S/L del digestat, NDN de la fracció líquida...), indicant per cada fracció les quantitats en volum i nitrogen.
Per la totalitat nitrogen generat cal aportar base agrícola acreditant la seva disponibilitat amb contractes entre el titular de la planta i el cultivador de les parcel·les, on consti el subproducte que s'hi aplicarà.
Pel que fa a l'aplicació agrícola dels digestats, s'ha de complir amb l'establert al Decret 153/2019.
S'ha d'aportar un acord amb un gestor de residus autoritzat, en el qual s'indicarà la freqüència de recollida del gestor o d'entrega al gestor, la vigència del contracte i la quantitat lliurada en t/any o m 3 /any i kg de nitrogen.
Si la planta fabrica fertilitzant regulat pel Reial Decret 506/2013, aquest ha d'estar registrat al "Registro de productos Fertilizantes" i complir amb l'establert a la normativa.
Descripció del sistema d'emmagatzematge dels diferents subproductes de sortida, materials constructius, etc.
S'ha d'indicar la capacitat d'emmagatzematge de tots els espais destinats a aquest ús, indicant el subproducte que s'hi emmagatzemarà.
Cal garantir estanquitat i impermeabilitat.
Cal garantir una autonomia suficient d'acord amb l'annex 2 del Decret 153/2019, considerant els digestats equivalents als purins.
En el cas de plantes on es tractin dejeccions d'una única explotació i aquesta estigui annexa a la planta, es podran considerar com a emmagatzematge dels digestats de la planta, les basses de l'explotació existent sempre que el pronunciament del Servei de Prevenció en Salut Animal sigui favorable.
En el cas de plantes amb un digestor principal, un de secundari i un d'estocatge, es podrà comptabilitzar la capacitat d'aquests dos últims com a capacitat d'emmagatzematge.
Totes les plantes de tractament de dejeccions ramaderes han de disposar del corresponent Llibre de gestió.